**Ofrandă ție...**

*Nelu Preda*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ofrandă ție sfânt drapel, sub tine s-au jertfit strămoșii

Pentru o glie și un țel, au dat piept crunt cu nemiloșii

Dușmani ce-au jinduit moșia, ce-o moșteniseră străbunii,

Din neam în neam, din tată-n fiu, a lor au vrut să fie unii.

Ofrandă ție scump stindard, tu i-ai condus la luptă dreaptă

Pe-ai noștri pui de leu ce ard, s-arate-a vitejiei treaptă;

Să-și apere iubita țară, de cotropiri să o ferească,

Iar pentru cei ce-ar jindui, în veci să nu mai îndrăznească.

Ofrandă ție steag de luptă, victorii multe-ai petrecut

Cu-nsuflețirea cea eruptă, vitejii multe-ai cunoscut.

Noi te cinstim acum și-n veci, cu roșu galben și albastru,

Chiar dacă vorbele ni-s seci, a te descrie, ești un astru!